謝尤延之提舉郎中自山間惠訪長句
作者：楊萬里
朝代：宋

paragraphs: 淮南使者郎官星，瑞光夜燭荆溪清。
平生龐公不入城，令我折却屐齒迎。
交遊雲散別如雨，同舍諸郎半爲土。
二老還將兩鬢霜，三更重對孤燈語。
向來南宮綾錦堆，南窗北窗桃李開。
先生誦詩舌起雷，一字不似人間來。
剡藤染出梅花賦，句似梅花花似句。
幾年金鑰秘銀鉤，玉𥫽不施恐飛去。
秋風呼酒荷邊亭，主人自醉客自醒。
儂能痛飲渠不飲，飲與不飲俱忘形。
鬢今如霜心如水，功名一念扶不起。
儂歸螺山渠惠山，來歲相思二千里。